b'\n_START_ARTICLE_\nOrtopedija\n_START_SECTION_\nEtimologija\n_START_PARAGRAPH_\nRije\xc4\x8d ortopedija prvi puta se upotrebljava na francuskom kao orthop\xc3\xa9die, a skovao ju je francuski znanstvenik Nicholas Andry od gr\xc4\x8dke rije\xc4\x8di orthos (\xe2\x80\x9eispravno\xe2\x80\x9c, \xe2\x80\x9eravno\xe2\x80\x9c) i paidion (\xe2\x80\x9edijete\xe2\x80\x9c). Prvi puta koristi rije\xc4\x8di u svojoj knjizi Orthop\xc3\xa9die (Ortopedija), objavljenoj 1741. a koja je bila usmjerena ka ispravljanju i sprje\xc4\x8davanju deformiteta kod djece._NEWLINE_Iako se ova disciplina u po\xc4\x8detku razvila s glavnim naglaskom na dje\xc4\x8dju populaciju, ona se znatno pro\xc5\xa1irila, te glavni temelj ortopedije i ortopedske kirurgije postaje ispravljanje deformiteta kralje\xc5\xbenice i kostiju u svim \xc5\xbeivotnim razdobljima. \xc2\xa0\n_START_SECTION_\nRana ortopedija\n_START_PARAGRAPH_\nMnoga otkri\xc4\x87a i pomaci u ortopedskoj kirurgiji nastali su kao rezultat okolnosti i potreba tijekom ratnih razdoblja. Na boji\xc5\xa1tima srednjeg vijeka ranjenicima su se stavljali zavoji natopljeni krvlju konja koja bi se osu\xc5\xa1ila te potom formirala \xc4\x8dvrstu, no ne u potpunosti i higijensku, udlagu._NEWLINE_Izvorno, pojam ortopedije ozna\xc4\x8davao je ispravljanje deformiteta mi\xc5\xa1i\xc4\x87no-ko\xc5\xa1tanog sustava kod djece. Nicolas Andry, profesor medicine na Sveu\xc4\x8dili\xc5\xa1tu u Parizu, skovao je pojam i upotrijebio ga u prvom ud\xc5\xbebeniku pisanom na tu temu 1741. godine. Zalagao se za upotrebu vje\xc5\xbebanja, manipulacije i udlaga za lije\xc4\x8denje deformiteta kod djece. Njegova knjiga bila je namijenjena roditeljima, a osim ortopedske problematike s kakvom se susre\xc4\x87emo i danas, \xc2\xa0knjiga je sadr\xc5\xbeavala i teme poput prekomjernog znojenja dlanova i pjega._NEWLINE_Jean-Andr\xc3\xa9 Venel osnovao je prvi ortopedski institut 1780. godine, koji je ujedno bio i prva bolnica posve\xc4\x87ena lije\xc4\x8denju dje\xc4\x8djih skeletnih deformiteta. Razvio je cipelu za stopala za djecu koja su ro\xc4\x91ena s deformitetima poput Pes equinovarus te razli\xc4\x8dite metode lije\xc4\x8denja zakrivljene kralje\xc5\xbenice._NEWLINE_U 18. stolje\xc4\x87u pove\xc4\x87ava se raspon novih metoda za u\xc4\x8dinkovito lije\xc4\x8denje u ortopediji kroz zna\xc4\x8dajne napretke u lije\xc4\x8denju tetiva Johna Huntera te istra\xc5\xbeivanja spinalnih deformiteta Percivala Potta. Antonius Mathijsen, nizozemski vojni kirurg, izumio je gips 1851. za potrebe imobilizacije kostiju._NEWLINE_Me\xc4\x91utim, sve do 1890-ih, ortopedija je jo\xc5\xa1 uvijek bila istra\xc5\xbeiva\xc4\x8dka grana ograni\xc4\x8dena na ispravak deformiteta kod djece. Jedan od prvih kirur\xc5\xa1kih zahvata koji se razvio bio je perkutana tenotomija. Ona je uklju\xc4\x8divala rezanje tetive, izvorno Ahilove tetive, a cilj joj je bio lije\xc4\x8denje deformiteta, zajedno s protezama i vje\xc5\xbebom. Kasnih 1800-ih te tijekom prvih desetlje\xc4\x87a 1900-ih godina do\xc5\xa1lo je do zna\xc4\x8dajnih polemika o tome treba li ortopedija uklju\xc4\x8divati \xe2\x80\x8b\xe2\x80\x8bkirur\xc5\xa1ke zahvate.\n_START_SECTION_\nModerna ortopedija\n_START_PARAGRAPH_\nNeki od ljudi koji su doprinijeli razvoju moderne ortopedije bili su Hugh Owen Thomas, kirurg iz Walesa, i njegov ne\xc4\x87ak Robert Jones. Thomas se bavio prete\xc5\xbeito mi\xc5\xa1i\xc4\x87no-ko\xc5\xa1tanim problemima, prijelomima i namje\xc5\xa1tanjem kostiju, a zalagao se za mirovanje kao najbolji lijek za prijelome kostiju. Tvorac je takozvane \xe2\x80\x9eThomasove udlage\xe2\x80\x9c, koja je slu\xc5\xbei za stabiliziranje prijeloma bedrene kosti i sprje\xc4\x8davanje infekcije. Zaslu\xc5\xbean je i za mnoge druge medicinske inovacije, poput \xe2\x80\x9eThomasova ovratnika\xe2\x80\x9c za vratnu kralje\xc5\xbenicu, \xe2\x80\x9eThomasova postupka\xe2\x80\x9c za prijelome kuka, \xe2\x80\x9eThomasova testa\xe2\x80\x9c za otkrivanje deformiteta kuka i mnoge druge._NEWLINE_Robert Jones, Thomasov ne\xc4\x87ak, bio je kirurg britanske vojske tijekom Prvog svjetskog rata. Primijetio je da je lije\xc4\x8denje prijeloma na boji\xc5\xa1tu, kao i u bolnicama kod ku\xc4\x87e neadekvatno, a njegovi su napori doveli do uvo\xc4\x91enja vojnih ortopedskih bolnica. Imenovan je inspektorom vojne ortopedije, te bio zadu\xc5\xbeen za vi\xc5\xa1e od 30 000 kreveta. Bolnica u Ducane Roadu, u Hammersmithu postala je model za britanske i ameri\xc4\x8dke vojne ortopedske bolnice. Njegovo zagovaranje kori\xc5\xa1tenja Thomasove udlage za po\xc4\x8detno lije\xc4\x8denje prijeloma femura smanjilo je stopu smrtnosti uslijed prijeloma femura s 87% na manje od 8% u razdoblju od 1916. do 1918. godine._NEWLINE_Njema\xc4\x8dki kirurg Gerhard K\xc3\xbcntscher pokrenuo je kori\xc5\xa1tenje intramedularnih \xc5\xa1ipki (poznatih i kao \xc4\x8davli) za lije\xc4\x8denje fraktura femura i tibije, \xc5\xa1to je zna\xc4\x8dajno pospje\xc5\xa1ilo vrijeme oporavka ozlije\xc4\x91enih njema\xc4\x8dkih vojnika tijekom Drugog svjetskog rata, nakon \xc4\x8dega se po\xc4\x8dinju upotrebljavati i u ostatku svijeta. Me\xc4\x91utim, intramedularna fiksacija je popularizirana tek u kasnim 1970-im godinama u Seattlu kada postaje i standard u lije\xc4\x8denju bedrenih prijeloma._NEWLINE_Ostala zna\xc4\x8dajna imena moderne ortopedije bila su Sir John Charnley, za\xc4\x8detnik potpune zamjene kuka, McIntosh kao za\xc4\x8detnik zamjene koljena kod pacijenata s reumatoidnim artritisom, Gunston i Marmor kod pacijenata s osteoartritisom, te Gavril Abramovich Ilizarov koji je razvio metodu vanjske fiksacije za preoblikovanje i produ\xc5\xbeenje kostiju udova.\n_START_SECTION_\nArtroskopija\n_START_PARAGRAPH_\nJapanski lije\xc4\x8dnik Masaki Watanabe za\xc4\x8detnik je artroskopije i artroskopskih zahvata u ortopediji. Od 1950. po\xc4\x8dinje razvijati i koristiti u praksi minimalno invazivne operacije hrskavice i rekonstrukcije puknu\xc4\x87a ligamenata. Artroskopski zahvati zna\xc4\x8dajno su smanjili vrijeme oporavka pacijenata \xe2\x80\x93 s nekoliko tjedana na nekoliko dana, \xc2\xa0te smanjili potrebu konvencionalnih \xe2\x80\x9eotvorenih\xe2\x80\x9c kirur\xc5\xa1kih zahvata. Artroskopija koljena danas je jedna od naj\xc4\x8de\xc5\xa1\xc4\x87ih operacija koje obavljaju ortopedski kirurzi i \xc4\x8desto se kombinira s meniscektomijom ili hondroplastikom. Ve\xc4\x87ina ortopedskih postupaka gornjih ekstremiteta sada se obavlja artroskopski.\n_START_SECTION_\nArtroplastika\n_START_PARAGRAPH_\nArtroplastika je dio ortopedske kirurgije gdje se zglobna povr\xc5\xa1ina mi\xc5\xa1i\xc4\x87no-ko\xc5\xa1tanog zgloba zamjenjuje, preoblikuje ili poravnava osteotomijom ili nekim drugim postupkom. Radi se o oblikovanju promijenjenog (traumatski, upalno ili degenerativno) zgloba pomo\xc4\x87u umjetnih zglobova \xe2\x80\x93 endoproteza._NEWLINE_Artroplastika se radi s ciljem smanjivanja boli i vra\xc4\x87anja funkcije zgloba nakon o\xc5\xa1te\xc4\x87enja koje je uzrokovao artritis ili neka druga vrsta traume. Zahvati artroplastike naj\xc4\x8de\xc5\xa1\xc4\x87e uklju\xc4\x8duju zamjene zglobova kuka, ramena, lakta, zgloba, gle\xc5\xbenja, kralje\xc5\xbenice i zglobova prstiju.'